Slovenski predsjednik Borut Pahor u video poruci se obratio Hrvatskoj i izrazio solidarnost u zajedničkoj borbi s kronavirusom. Poruku je uputio hrvatskom predsjedniku Zoranu Milanoviću i 'svim hrvatskim prijateljima'.

'Kao predsjednik Republike Slovenije u ime svih slovenskih građana želim vam uputiti izraze naše solidarnosti u zajedničkoj borbi protiv koronavirusa. Izražavamo duboko divljenje hrvatskome narodu koji pokazuje odlučnost, hrabrost i nadu u ovim teškim vremenima. Slovenija osjeća vašu žalost i iskreno se raduje vašim uspjesima. Ujedinjeni s drugim europskim narodima i državama zajedno ćemo pobijediti. Sve će biti u redu', poručio je Pahor u video poruci koju je objavio na Twitteru.

Poruku je snimio na hrvatskom jeziku, a iste je poruke poslao i u Italiju, Veliku Britaniju, Češku i Španjolsku, također na njihovim jezicima.

Predsjednik Zoran Milanović odgovorio je na ovu poruku solidarnosti slovenskog kolege Pahora zahvalivši njemu i svim prijateljima u Sloveniji na podršci i istaknuvši da je solidarnost danas prijeko potrebna u jeku pandemije koronavirusa.

"Dragi @BorutPahor, solidarnost nam je danas svima potrebna kao rijetko kada ranije. Hvala tebi i svim prijateljima u Sloveniji na podršci", napisao je Milanović na svom službenom Twitter profilu.

"U ime hrvatskih građanki i građana šaljem podršku prijateljskoj Sloveniji koja je pokazala odgovornost i sposobnost u ovim nesigurnim i kompliciranim vremenima. Nadam se i vjerujem da ćemo iz ove krize svi izaći kao bolji i mudriji ljudi."